পুঠিয়া (রাজশাহী) থেকে সংবাদদাতা  রাজশাহীর পুঠিয়ায় সড়ক অবরোধ করে ডাকাতির সময় স্থানীয় এলাকাবাসীর হাতে আটককৃত ডাকাত চক্রের ৮ জনকে পুলিশে দেওয়ার পর দুসদস্যকে আটক রেখে উপজেলা চেয়াম্যানের পুত্রসহ বাকি ৬ সদস্যকে ছেড়ে দেওয়ার অভিযোগ উঠেছে। স্থানীয় এলাকাবাসী ও থানা সূত্রে জানা গেছে, গত শুক্রবার রাতে উপজেলার ঝলমলিয়া সাধনপুর সড়কের সরিষাবাড়ী-মধুখালী গ্রাম নামক স্থানে সড়কে গাছ ফেলে রাস্তা অবরোধ  করে মোটরসাইকেল ছিনতাই কালে স্থানীয় এলাকাবাসী টের পায়। সে সময় এলাকাবাসী ডাকাত চক্রের ৮ সদস্যকে আটক করে পুঠিয়া থানা পুলিশে সোপর্দ করে। জানা গেছে, উক্ত ডাকাত চক্রের প্রধান উপজেলা ভারপ্রাপ্ত চেয়ারম্যান ও আলীগ নেত্রী মর্জিনা বেগম সরির বড় পুত্র ওয়ালিদসহ ৬ জনকে থানা থেকে পুলিশ রহস্যজনক কারণে ছেড়ে দেয় এবং উপজেলার কাঁঠালবাড়ীয়া গ্রামের আবুল কালামের পুত্র জাহাঙ্গীর হোসেন (২০) এবং কৃষ্ণপুর গ্রামের আবুবাক্কার সিদ্দিকের পুত্র হাবিবুর রহমান (২১) কে আটক করে।